SELETUSKIRI

1.Kavandatav reguleerimisese

Käesolev ettepanek käsitleb otsust, millega määratakse kindlaks Euroopa Liidu nimel Euroopa Liidu ja Moldova Vabariigi vahelise autokaubaveo lepinguga, mis sõlmiti 29. juunil 2022 Lyonis (edaspidi „leping“), loodud ühiskomitees võetav seisukoht seoses

·ühiskomitee töökorra vastuvõtmisega vastavalt lepingu artikli 6 lõikele 6;

·lepingu jätkamisega vastavalt selle artikli 6 lõikele 2.

2.Ettepaneku taust

2.1.Lepingu kokkuvõte

Lepingu eesmärk on hõlbustada ajutiselt autokaubavedu Euroopa Liidu ja Moldova Vabariigi territooriumi vahel ning läbi nende territooriumi, andes täiendavad õigused lepinguosaliste vahelisteks transiit- ja kaubavedudeks tulenevalt Venemaa Ukraina vastase agressioonisõja tagajärgedest ja selle tekitatud märkimisväärsetest häiretest Moldova Vabariigi maanteetranspordisektorile. Praegu kohaldatakse lepingut kuni 31. märtsini 2023.

Lepingu kohaldamise ja rakendamise jälgimiseks ja kontrollimiseks loodi ühiskomitee. Ühiskomitee teeb otsused eelkõige oma töökorra vastuvõtmise ja lepingu jätkamise kohta. Lepingu jätkamise kohta teeb ühiskomitee otsuse hiljemalt kolm kuud enne lepingu kehtivusaja lõppu, st hiljemalt 31. detsembril 2022. Lepingu artikli 6 lõike 5 kohaselt võtab ühiskomitee oma otsused vastu konsensuse alusel.

Moldova ametiasutused ja komisjon on esialgselt kokku leppinud, et ühiskomitee esimene koosolek toimub 15. detsembril 2022.

2.2.Lepingu täitmise kontrollimine

Lepingu artikli 6 lõikega 1 kehtestati kohustus kontrollida lepingu täitmist, eelkõige vaadates korrapäraselt üle lepingu toimimise, pidades silmas selle eesmärke. Sellega seoses on Moldova ametiasutused esitanud komisjonile andmed lepingu rakendamise kohta. Need andmed hõlmavad eelkõige 2022. aasta kolmandat kvartalit, st lepingu kohaldamise esimest kolme kuud, ning näitavad järgmist.

·Leping on edukalt toetanud Moldova majandust, suurendades oluliselt eksporti Moldovast ELi. Moldova eksport ELi suurenes 2022. aasta kolmandas kvartalis (282,7 miljonit eurot) 2021. aasta kolmanda kvartaliga võrreldes 17,5 %. See tuleneb teravilja (+ 97,2 %), taimeõlide (+ 1377,8 %) ning puuviljade ja veini (+ 22 %) ekspordi suurenemisest. Praegu moodustab eksport ELi 60 % Moldova koguekspordist ja see osakaal peaks veel märkimisväärselt suurenema.

·Leping on olnud väga kasulik ka ELile. ELi eksport Moldovasse suurenes 2022. aasta kolmandas kvartalis (387,5 miljonit eurot) 2021. aasta kolmanda võrreldes kvartaliga 41 %. Eelkõige on ligi neli korda suurenenud naftatoodete ekspordi maht. Eksport EList Moldovasse on olnud suurem kui eksport Moldovast ELi.

·Moldova veoettevõtjatele lepinguga antud õigused ei ole toonud kaasa Moldova veoautode arvu suurenemist ELi teedel. 2021. aasta kolmandas kvartalis tegid Moldova veoettevõtjad ELis 13 255 maanteevedu, võrreldes 14 983 veoga 2022. aasta kolmandas kvartalis, mis tähendab 13 % suurenemist. Tegelikult on ELi veoettevõtjad lepingu rakendamisest palju rohkem kasu saanud (ELi vedajate poolt Moldovas tehtud maanteevedude arv suurenes 2021. aasta kolmanda kvartali ja 2022. aasta kolmanda kvartaliga võrreldes 73 %), isegi kui ELi veoettevõtjate poolt Moldovasse suunduvate maanteevedude arv on palju väiksem kui Moldova veoettevõtjate poolt ELi suunatud maanteevedude arv (2021. aasta kolmandas kvartalis 3 327 ELi vedu võrreldes 5 572 veoga 2022. aasta kolmandas kvartalis). Niisiis võib kindlalt järeldada, et lepingut ei ole rakendatud ELi veoettevõtjate kulul. Samal ajal on Venemaa ametiasutused väljastanud Moldova veoettevõtjatele üle kahe korra vähem veolube (2021. aasta kolmandas kvartalis anti 4 406 luba ja 2022. aasta kolmandas kvartalis 1 943 luba). See näitab, et Moldova maanteetranspordiettevõtjad suutsid leida ELis alternatiivseid turge, et korvata majanduslike väljavaadete kadumist Venemaal.

·Lepingul koos Moldova ja Ukraina vahel sõlmitud sarnase maanteetranspordi lepinguga on olnud solidaarsuskoridoride toimimisel oluline roll. See on võimaldanud sujuvat kaubavoogu Ukrainast, leevendades survet sellega piirnevatele liikmesriikidele. Märkimisväärne ja enneolematu hulk esmatarbekaupu viidi Ukrainast ELi Moldova kaudu. Nii oli see teraviljaga (2022. aasta kolmandas kvartalis viidi Ukrainast läbi Moldova ELi 96 602 tonni teravilja, samas kui 2021. aasta kolmandas kvartalis oli see kogus 917 tonni) ja taimeõliga (22 708 tonni 2022. aasta kolmandas kvartalis, võrreldes 503 tonniga 2021. aasta kolmandas kvartalis). Näiteks võib täheldada Moldova kaudu Ukrainast ELi suunduva nafta ekspordi olulist suurenemist – 2021. aasta kolmandas kvartalis veeti sealtkaudu 503 tonni naftat, kuid 2022. aasta kolmandas kvartalis juba enam kui 22 708 tonni naftat. Samamoodi veeti 2021. aasta kolmandas kvartalis läbi Moldova ELi 917 tonni Ukrainast pärit teravilja, samas kui 2022. aasta kolmandas kvartalis liikus samal marsruudil üle 96 000 tonni.

·Lisaks on leping transpordisektori ja riigiasutuste jaoks oluliselt vähendanud lubade väljastamiseks nõutavate haldusformaalsustega seotud koormust.

2.3.Ühiskomitee